Ændret forslag til Rådets beslutning om et flerårigt EF-program til fremme af informationssamfundet i Europa (Informationssamfundet) (1) (97/C 344/04) (EØS-relevant tekst) KOM(97) 460 endelig udg. - 96/0283(CNS)

(Forelagt af Kommissionen i henhold til EF-traktatens artikel 189 A, stk. 2, den 13. oktober 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Med virkeliggørelsen af informationssamfundet skabes der nye former for økonomiske, politiske og samfundsmæssige relationer, som kan gøre det nemmere for EU at tage det kommende århundredes udfordringer op, særlig med hensyn til jobskabelsen; dette blev fremhævet i hvidbogen »Vækst, konkurrenceevne og beskæftigelse - udfordringer og veje ind i det 21. århundrede;«

på Korfu-mødet den 24. og 25. juni 1994 noterede Det Europæiske Råd sig de anbefalinger, som den højtstående gruppe om informationssamfundet fremlagde i rapporten »Europa og det globale informationssamfund«, og Kommissionen udarbejdede derefter en handlingsplan, som indeholder konkrete foranstaltninger både på EF-plan og i medlemsstaterne;

på Firenze-mødet den 21. og 22. juni 1996 understregede Det Europæiske Råd informationssamfundets potentiale med hensyn til uddannelse, arbejdstilrettelæggelse og jobskabelse;

hvor hurtigt informationssamfundet udvikler sig, vil i høj grad afhænge af borgernes og offentlige og private organisationers oplysningsniveau, forståelse og støtte og af mulighederne for at udnytte de nye informations- og kommunikationsteknologier til at opfylde borgernes og erhvervslivets behov;

virkeliggørelsen af informationssamfundet forudsætter, at hver enkelt borger, virksomhed eller offentlig organisation i alle dele af EU har adgang til enhver form for oplysninger, som de har brug for;

informationssamfundet vil efterhånden ændre karakteren og indholdet af menneskenes aktiviteter, og det vil også påvirke hidtil selvstændige aktivitetsområder på kryds og tværs af sektorgrænser;

foranstaltningerne for at fremme informationssamfundet skal tage hensyn til den økonomiske og sociale samhørighed i EU og til det indre markeds fortsatte funktionsevne;

for at fastlægge disse foranstaltninger må der gennemføres forundersøgelser, der tager sigte på at øge kendskabet til de forskellige områder, der kan blive påvirket af EF-foranstaltninger vedrørende informationssamfundet;

den første interimsrapport fra gruppen af eksperter på højt niveau vedrørende sociale og samfundsmæssige aspekter ved informationssamfundet forelå i januar 1996 og indeholder de indledende overvejelser, der danner udgangspunkt for en endelig rapport.

Forum for Informationssamfundets første årsrapport til Europa-Kommissionen blev afleveret i juni 1996, og den anbefaler, at Kommissionen lancerer oplysningskampagner over hele EU, fremmer de foranstaltninger, der egner sig bedst til at give de bedste fremgangsmåder større udbredelse, fremmer anvendelsen af nye teknologier, retter øget opmærksomhed mod udforskningen af informationssamfundets økonomiske og samfundsmæssige virkninger og sikrer, at handicappede ligestilles med hensyn til adgang til informationssamfundet;

Europa-Kommissionen vedtog den 24. juli 1996 en grønbog, »Liv og arbejde i informationssamfundet - mennesket i centrum«, hvormed det er hensigten at skabe en bred samfundsdebat om de vigtigste aspekter i informationssamfundet. På baggrund af reaktionerne vil Kommissionen i 1997 fremlægge forslag til foranstaltninger;

foranstaltningerne for at fremme informationssamfundet skal tage hensyn til informationssamfundets globale dimension;

på ministerkonferencen om informationssamfundet i Midrand, Sydafrika, fra den 13. til den 15. maj 1996 erkendte G7-landene, at »informationssamfundsmodellen« bør følges på en måde, som gavner udviklingslandene, medvirker til at imødekomme deres særlige behov og hjælper dem med at tage udfordringerne op, støtter deres bæredygtige vækst og sikrer deres effektive deltagelse i den fremspirende, elektronisk sammenkoblede, verdensøkonomi;

på Rom-konferencen den 30. og 31. maj 1996 erkendtes det, at netop opbygningen af et virkelig åbent informationssamfund i Middelhavsområdet må være et af elementerne i den politiske dialog mellem Den Europæiske Union og de tolv lande, som er med i det Euro-Middelhavs-partnerskab, der blev lanceret på Barcelona-konferencen i november 1995 - et åbent informationssamfund, som med hensyn til vækst, konkurrenceevne og beskæftigelse bliver til gavn for brugere, industri og tjenesteleverandører på det informations- og kommunikationsteknologiske område;

det andet Forum for Informationssamfundet med deltagelse fra Den Europæiske Union og de øst- og centraleuropæiske lande i Prag den 12. og 13. september 1996 bekræftede, at de spørgsmål, der rejses af informationssamfundets udvikling, er særlig vigtige for de europæiske lande, hvis økonomier er midt i en reformperiode, og understregede, at der er behov for platforme for informationsudveksling og diskussion;

der bør ikke være overlapning med de eksisterende muligheder for handling, f.eks. inden for forskning og udvikling, transeuropæiske net, informationsindhold, social-politik og standardisering;

dette programs forløb bør overvåges løbende og systematisk; ved afslutningen af programmet bør der foretages en endelig vurdering af de opnåede resultater sammenholdt med målsætningerne i denne beslutning;

det er nødvendigt at fastlægge varigheden af programmet;

traktaten indeholder ikke anden hjemmel for vedtagelsen af denne beslutning end artikel 235 -

VEDTAGET FØLGENDE BESLUTNING:

Artikel 1

1. Der vedtages hermed et program (Informationssamfundet) med følgende mål:

- at øge befolkningens viden om og forståelse for informationssamfundets mulige virkninger og dets nye applikationer

- at bistå med at virkeliggøre informationssamfundet i Europa ved at fremme udbredt adgang til og fortrolighed med brugen af nye informationstjenester og applikationer

- at reflektere over og udnytte informationssamfundets verdensomspændende dimension.

2. Programmet løber i perioden 1. januar 1997 til 31. december 2001.

3. Budgetmyndigheden godkender bevillingerne i forbindelse med den årlige budgetbehandling og i overensstemmelse med de finansielle overslag.

4. Der påtænkes tværsektorielle aktiviteter, som supplerer EF's indsats på andre områder. Ingen af disse bør overlappe det arbejde, der gennemføres på disse områder under andre EF-programmer.

Artikel 2

For at nå de i artikel 1 omhandlede mål gennemføres følgende foranstaltninger under Kommissionens ansvar:

a) Foranstaltninger, der skal højne oplysningsniveauet:

- Formidling af oplysninger og fremme af foranstaltninger, der sigter mod at opnå en bedre forståelse af informationssamfundets muligheder, fordele og mulige farer

- Indsamling af viden om borgernes og brugernes behov og stimulering af industriens, især de små og mellemstore virksomheders, interesse for at tilbyde tjenester og applikationer, der kan opfylde disse behov

- Demonstration af informationssamfundets mulige virkninger på regionalt plan, fremme af udvekslingen af relevante oplysninger mellem byer og regioner og synliggørelse overfor offentligheden af konkrete projekter, der gennemføres for at opfylde deres behov

- Tilrettelæggelse og opfølgning af fora for informationssamfundet, der skal rådgive Kommissionen om, hvilke udfordringer der skal tages op.

b) Foranstaltninger, der skal bidrage til virkeliggørelsen af informationssamfundet i Europa:

- Analyse af de tekniske, økonomiske, samfundsmæssige og forskriftsmæssige aspekter, vurdering af de udfordringer, som overgangen til informationssamfundet frembyder, samt fastlæggelse af, hvilke tiltag der er nødvendige for at opnå størst mulige samfundsøkonomiske fordele

- Vurdering af, hvilke muligheder og hindringer ugunstigt stillede samfundsgrupper, udkantsregioner og mindre gunstigt stillede regioner står overfor, når de vil have adgang til og benytte informationssamfundets produkter og tjenester; undersøgelse af, hvad der kan gøres for at overvinde hindringerne og udnytte informationssamfundets fordele

- Analyse af aktuelle europæiske og nationale initiativer vedrørende udbud af applikationer, blandt andet på grundlag af et fast register over projekter, der letter virkeliggørelsen af informationssamfundet

- Tilvejebringelse af åbenhed om aktuelle politikker og programmer på europæisk og nationalt plan, blandt andet på grundlag af et fast register

- På grundlag af de programmer og praksisser, som man har fundet frem til som de bedste, ydes der bidrag til, at vellykkede eksempler på informationssamfundspolitikker, -projekter og -tjenester finder udbredelse over hele Europa

- Fremme af synergivirkninger og samarbejde mellem igangværende undersøgelser og aktiviteter på europæisk og nationalt plan

- Undersøgelse af, hvilke finansieringsordninger der er brug for til udvikling af informationssamfundet, samt evaluering af disse, navnlig ordninger, der kan medvirke til at fremme partnerskaber mellem offentlige og private virksomheder med henblik på at indføre applikationer af almen interesse

- Undersøgelse af, hvad der hindrer det indre marked i at fungere på informationssamfundets område, og overvejelse af foranstaltninger, der kan sikre, at informationssamfundet i fuldt omfang kan drage fordel af dette område uden indre grænser under sin udvikling

- Undersøgelse af, hvad små og mellemstore virksomheder prioriterer højest, og hvad der hindrer deres brug af informationsteknologi; denne indsats samordnes nøje med Kommissionens bestræbelser for at mobilisere forskellige grupper af IT-brugere.

c) Foranstaltninger, der skal inddrage og udnytte informationssamfundets globale dimension:

- Øget synliggørelse af informationssamfundets globale dimension, navnlig gennem et register over initiativer i hele verden, udveksling af oplysninger med tredjelande, især med udviklingslande, og samarbejde om forberedelse af demonstrationsprojekter, enten bilateralt eller i samarbejde med internationale organisationer.

Artikel 3

Kommissionen kan benytte ethvert formålstjenligt middel til at nå de mål, der er anført i artikel 1, og gennemføre de foranstaltninger, der er anført i artikel 2, heriblandt:

- indgåelse af kontrakter om udførelse af analyseopgaver, forundersøgelser, detaljerede undersøgelser af særlige områder, gennemførelse af demonstrationsaktiviteter samt koordinering, evaluering og medfinansiering af aktiviteter

- tilrettelæggelse af, deltagelse i og støtteaktiviteter vedrørende ekspertmøder, konferencer, høring af personer eller grupper med fælles interesser, seminarer, offentliggørelse og formidling af information

- bidrag til internationale organisationers aktiviteter vedrørende informationssamfundet, navnlig aktiviteter med henblik på at fremme udviklingslandenes udnyttelse af mulighederne i informationssamfundet.

Artikel 4

1. Kommissionen er ansvarlig for gennemførelsen af programmet.

2. Kommissionen bistås af et udvalg af rådgivende karakter, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 5

Den i artikel 4, stk. 2, fastsatte procedure gælder for:

- vedtagelse af arbejdsprogrammet

- fastlæggelse af kriterierne og indholdet i indkaldelser af forslag

- vurdering af projektforslag, der modtages i forbindelse med indkaldelser af forslag med henblik på EF-finansiering, og af det skønnede EF-bidrag til hvert enkelt projekt, hvis beløbet er på 500 000 ECU eller derover

- foranstaltninger med henblik på programevaluering

- deltagelse af juridiske personer fra tredjelande og internationale organisationer i projekter.

Artikel 6

1. To år efter programmets iværksættelse forelægger Kommissionen en midtvejsrapport om de iværksatte aktiviteter og deres resultater for Europa-Parlamentet og Rådet. Ved programmets afslutning forelægger Kommissionen Europa-Parlamentet og Rådet en evalueringsrapport om, hvilke resultater der er opnået ved gennemførelsen af de foranstaltninger, der er anført i artikel 2.

2. Der tages skridt til at undersøge, om de hidtidige midler til foranstaltninger til virkeliggørelse af informationssamfundet i Europa er anvendt effektivt, med det formål at sikre, at EF-midlerne til fremtidige programmer anvendes bedst muligt.

3. Resultaterne af undersøgelsen stilles til rådighed for det rådgivende udvalg, jf. artikel 4, stk. 2.

Artikel 7

Denne beslutning er rettet til medlemsstaterne.

(1) EFT C 51 af 21. 2. 1997, s. 12.